recursal/SuperWikiNEXT-32B huggingface dataset:
*Tämä artikkeli käsittelee polkupyörävalmistajaa. Nimen muita merkityksiä on lueteltu täsmennyssivulla.*

**F.I.V. Edoardo Bianchi S.p.A** on italialainen, maailman vanhin yhä toimiva polkupyörävalmistaja. Yritys perustettiin vuonna 1885 ja se valmisti myös autoja vuosina 1900–1939 sekä moottoripyöriä vuosina 1897–1967.

Polkupyörät
-----------

Team LottoNL-Jumbo -pyörätallin Bianchi-maantiepyöriä.
Edoardo Bianchi perusti vuonna 1886 polkupyöriä valmistavan yrityksen pieneen milanolaiseen kauppaan Via Nirone -kadulle. Sittemmin Bianchista on tullut yksi maailman arvostetuimmista polkupyörävalmistajista. F.I.V. Edoardo Bianchi S.p.A ja sen tytäryritykset (kuten Legnano, Gitane, Puch ja Chiorda) kuuluvat ruotsalaisen Grimaldi Industri AB:n omistamaan Cycleurope Groupiin. Bianchi on tuonut lajiin monia merkittäviä teknisiä uudistuksia, kuten samankokoisten ilmarenkaiden käyttö. Yritys valmistaa maantie-, maasto- sekä ratapyöriä. Parhaiten Bianchi tunnetaan kilpapyöristään, jotka suunnitellaan *Reparto Corsen* (kilpailuosaston) tehtaalla Trevigliossa, Bergamossa, Italiassa.

**Bianchi USA** on Bianchin Yhdysvalloissa toimiva tytäryhtiö. Yhtiö toimii Haywardista, Kaliforniasta käsin ja se suunnittelee polkupyöriä pelkästään Yhdysvaltojen markkinoille. Polkupyörät valmistetaan Taiwanissa ja Italiassa. 

Bianchin ajajat ovat olleet voitokkaita Ranskan ja Italian ympäriajoissa. Useat ajajat eri aikakausilta liitetään Bianchiin, muun muassa Fausto Coppi ja Felice Gimondi. Myös Danilo di Luca, Mario Cipollini, Marco Pantani, Moreno Argentin ja Jan Ullrich ovat kaikki ajaneet Bianchin valmistamilla pyörillä. Kauden 2006 loppuun Bianchi sponsoroi UCI ProTouriin osallistuvaa Liquigas-tallia.

Väri
----

Bianchin polkupyörät on perinteisesti maalattu turkoosilla Celeste-nimisellä maalilla, joka tunnetaan myös Bianchin vihreänä. Celeste-väri on Bianchin omistama tavaramerkki. Värin historiaan liittyy useita tarinoita: erään tarinan mukaan väri kuvastaa Milanon taivaan sävyä ja toisen mukaan kyseessä on Italian kuningattaren, jolle Bianchi valmisti polkupyörän, silmien väri. Kolmannen tarinan mukaan Bianchi sai toisen maailmansodan aikaan runsaasti ylijäämämaalia Italian armeijalta, jota sekoitettiin oikeaan sävyyn. Neljännen mukaan väri on silkka vahinko, jonka kilpatalli teki juuri ennen Italian ympäriajoa.

Katso myös
----------

* Liquigas

Aiheesta muualla
----------------

* Bianchi-konsernin sivut (englanniksi)
* Bianchi USA (Arkistoitu – Internet Archive) (englanniksi)
* Bianchin kansainvälinen sivusto (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Bianchi
**Białogardin piirikunta** (puol. *powiat białogardzki*) on piirikunta Länsi-Pommerissa, Puolassa. Se on nimetty keskuskaupunkinsa Białogardin mukaan. Piirikunnan toinen kaupunki, Karlino, sijaitsee noin yhdeksän kilometriä Białogardista luoteeseen. Białogardin naapuripiirikuntia ovat Koszalinin, Szczecinekin, Świdwinin ja Kołobrzegin piirikunnat. Piirikunnan pinta-alasta kaksi viidesosaa on metsää.

Piirikunnassa asuu noin 48 000 ihmistä, joista puolet Białogardissa (24 339 asukasta vuonna 2006). Karlinossa on asukkaita hieman alle 6 000.

Białogardissa rekisteröityjen ajoneuvojen rekisterikilven kirjaintunnus on ZBI.

Talous
------

Maatalous on tärkeässä asemassa ja työllistää 15 prosenttia piirikunnan asukkaista. Maatilojen keskikoko on piirikunnassa Puolan suurimpia.

Kuntajako
---------

Białogardin piirikunta jakautuu neljään kuntaan. Näistä yksi on määritelty kaupunkikunnaksi, kaksi maalaiskunnaksi ja yksi näiden välimuodoksi, maalaiskaupunkikunnaksi (puol. *gmina miejsko-wiejskie*). Maalaiskuntia ovat Białogardin maalaiskunta ja Tychovo, Karlinolla on oma maalaiskaupunkikuntansa ja Białogard on kaupunki. Białogardin maalaiskunnan hallinnollinen keskus on Białogard, vaikkei se olekaan osa maalaiskuntaa. Pinta-alaltaan suurin kunta on Tychovo (350,7 km²), joka on kuitenkin väkiluvultaan pienin (alle 7 000 asukasta).

Białogardin kuntajako. Karlinon taajama-alue rajattu erilleen muusta kunnasta.

Lähteet
-------

1. 1 2  Der Landkreis Bialogad in Zahlen Arkistoitu versio Wayback Machinessa (saksaksi)
2. ↑  General data about the County (Arkistoitu – Internet Archive) (englanniksi)[vanhentunut linkki]
3. ↑  Regioset.pl - Powiat Białogardzki (puolaksi)

Aiheesta muualla
----------------

* Piirikunnan viralliset kotisivut (puolaksi, saksaksi, jonkin verran myös englanniksi ja ranskaksi)
**Clas Robert Zilliacus** (s. 26. toukokuuta 1944 Maarianhamina, Ahvenanmaa) on suomalainen kirjallisuudentutkija ja Åbo Akademin kirjallisuustieteen emeritusprofessori.

Zilliacus kirjoitti ylioppilaaksi Turun ruotsinkielisestä klassisesta lyseosta vuonna 1961. Hän valmistui Åbo Akademista filosofian kandidaatiksi (1967), lisensiaatiksi (1968) ja filosofian tohtoriksi (1976). Hänen väitöskirjansa aiheena oli Samuel Beckettin teokset radiolle ja televisiolle (*Beckett and broadcasting: a study of the works of Samuel Beckett for and in radio and television*). Hän oli Åbo Akademin kirjallisuustieteen dosentti 1976–1986 ja hoiti sijaisena professuuria vuosina 1978, 1984–1985 ja 1986. Vuodesta 1986– kirjallisuustieteen professori, minkä ohella humanistisen tiedekunnan dekaani 2001–2002. Vuonna 1996 Zilliacus oli Minnesotan yliopiston vieraileva professori.

Hän on tutkinut Becketin ohella lehdistön historiaa ja suomenruotsalaisia kirjailijoita, ennen kaikkea Zacharias Topeliusta. Zilliacus toimitti teoksen *Finlands svenska litteraturhistoria* toisen osan.

Professori Zilliacus on ollut Suomen Tiedeseuran jäsen vuodesta 1986 ja Academia Europæan jäsen vuodesta 1995. Hänet on saanut valtion kääntäjäpalkinnon 1984, Falckenska priset (& H Knif) 1986, Ruotsin akatemian Suomi-palkinto 1995, tiedonjulkistamisen valtionpalkinnon (et al) 2001 ja Topelius-mitali 2003.

Lähteet
-------

1. 1 2 3 4 5 6  Ellonen, Leena (toim.): *Suomen professorit 1640–2007*, s. 813. Helsinki: Professoriliitto, 2008. ISBN 978-952-99281-1-8.
2. 1 2 3  Arkistoitu kopioJäsenluettelo - Suomen Tiedeseura - Varsinaiset jäsenet (pdf)  23.1.2017. Suomen Tiedeseura, scientiarum.fi.  Arkistoitu 11.2.2017. Viitattu 10.6.2017.
3. ↑  Zilliacus, Clas *Uppslagsverket*. Viitattu 26.7.2013. [vanhentunut linkki]
4. ↑  Clas Zilliacus: Beckett and broadcasting : a study of the works of Samuel Beckett for and in radio and television (Väitöskirja Åbo Akademille) *kansalliskirjasto.finna.fi*.  1976. Viitattu 10.6.2017. (englanniksi)[vanhentunut linkki]
5. ↑  List all members by country (Jäsenyysvuosi kohdassa Finland: katso lisäksi Jäsenen oma sivu: Clas Zilliacus) Academia Europaea - the Academy of Europe, ae-info.org. Viitattu 18.5.2017. (englanniksi)

Aiheesta muualla
----------------

* Finna-haku: Clas Zilliacus (kansalliskirjasto.finna.fi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Suomi (KANTO)
* Belgia
* Yhdysvallat
* Ruotsi
* Tšekki

 |
|  |
| Tieteilijät | 
* CiNii

 |
|  |
| Henkilöt | 
* Uppslagsverket Finland

 |
|  |
| Muut | 
* IdRef

 |

 |
**Vihertytönkorento** (*Coenagrion armatum*) on tytönkorentojen heimoon kuuluva vihertävä sudenkorento. Sen lentoaika on toukokuun loppupuolelta elokuun alkuun. Päälentoaika on kesäkuussa, ja heinäkuun alussa aikuisia korentoja ei enää juuri ole.

Ulkonäkö ja koko
----------------

Vihertytönkorento muistuttaa ulkonäöltään muita tytönkorentoja. Koiraalla on hyvin suuret perälisäkkeet ja takaruumiin toisen jaokkeen yläpinnalla kulmikas musta kuvio, jonka etupuolella on kaksi pitkittäistä viivaa. Naaraan takaruumiin toinen ja kahdeksas jaoke ovat edestä enimmäkseen vaaleat. Kahdeksannessa jaokkeessa sijaitsevat tummat kuviot, jotka kääntyvät useimmiten ulospäin. Naaraalla on myös kauluksessa melkein suorakulmainen keskiliuska ja keskellä pieni lovi. Vihertytönkorennon siipitäplät ovat useimmiten yksiväriset ja melko tummat.

Vihertytönkorennon takaruumiin pituus on 23–27 mm ja takasiiven pituus 16–22 mm.

Levinneisyys ja elinympäristö
-----------------------------

Vihertytönkorento on Suomessa jokseenkin harvinainen mutta paikallisesti joskus hyvinkin runsaslukuinen. Sopivissa olosuhteissa saattaa elää tuhansia yksilöitä kerralla. Lajin elinaluetta Suomessa ovat saviperäiset maat rannikolla ja harvemmassa sisämaan järvillä Etelä-Lappiin asti. Joitakin yksittäisiä esiintymiä on myös pohjoisempana Lapissa. Lajin koko esiintymisalue sijoittuu Pohjois- ja Keski-Eurooppaan sekä Aasiassa 50° ja 60° leveyspiirien väliselle alueelle Kamtšatkalle asti.

Lajin elinympäristöä ovat monenlaiset vesialueet. Näistä yleisimpiä ovat merenlahdet, järvet ja pienet lampareet, joissa on runsaasti kasvillisuutta, erityisesti järvikortetta.

Lähteet
-------

1. 1 2  Sahlén, G.: *Coengarion armatum* *IUCN Red List of Threatened Species. Version 2014.2*.  2006. International Union for Conservation of Nature, IUCN, Iucnredlist.org. Viitattu 14.8.2014. (englanniksi)
2. 1 2 3 4 5  Karjalainen, Sami: *Suomen sudenkorennot*, s. 76–77. Uudistettu laitos. Kustannusosakeyhtiö Tammi, 2010. ISBN 978-951-31-5425-7.

Aiheesta muualla
----------------

* Vihertytönkorento Korentowikissä

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q1589142
* Wikispecies: Coenagrion armatum
* BioLib: 1585
* BOLD: 538137
* CoL: WTWG
* EoL: 253126
* EPPO: CONAAR
* EUNIS: 241237
* Fauna Europaea: 214263
* Fauna Europaea (new): 39e9e261-5fe1-41d1-a9ab-18cfd47fd3e7
* GBIF: 1422008
* iNaturalist: 98270
* IRMNG: 10946122
* IUCN: 60313
* NBN: NBNSYS0000005608
* NCBI: 1096214

 |

 |
Priska Nufer (2017)
**Priska Nufer** (s. 11. helmikuuta 1992) on sveitsiläinen alppihiihtäjä, joka edustaa Alpnachia.

Alppihiihdon maailmancupissa Nufer kilpaili ensimmäisen kerran Lienzin pujottelussa joulukuussa 2011. Ensimmäiset maailmancupin pisteensä hän saavutti Sankt Moritzin superalppiyhdistetyssä tammikuussa 2012 oltuaan 30:s. Kymmenen parhaan joukkoon hän sijoittui ensimmäisen kerran oltuaan kahdeksas Altenmarkt-Zauchenseen syöksylaskussa tammikuussa 2017. Hän ylsi kymmenen parhaan joukkoon myös maaliskuussa 2018 ja helmikuussa 2019 alppiyhdistetyssä sekä tammikuussa 2021 kerran syöksylaskussa ja kahdesti supersuurpujottelussa. Helmikuussa 2022 Crans-Montanassa hän peräkkäisten päivien syöksylaskukilpailuissa sijoittui ensin neljänneksi ja otti sitten ensimmäisen maailmancup-voittonsa. Aiemmista kärkikymmenikkösijoituksistaankin neljä hän oli saavuttanut samassa paikassa.

Nufer sijoittui Beaver Creekin MM-kilpailuissa 2015 supersuurpujottelussa 16:nneksi. Cortina d’Ampezzon MM-kilpailuissa 2021 hän oli supersuurpujottelussa kolmastoista. Pekingin olympialaisissa 2022 hän osallistui vain alppiyhdistettyyn ja keskeytti pujotteluosuudella. Courchevelin / Méribelin MM-kilpailuissa 2023 hän oli syöksylaskussa yhdestoista ja alppiyhdistetyssä kahdestoista. Nuorten MM-kilpailuissa hän oli parhaimmillaan neljäs supersuurjottelussa ja kuudes syöksylaskussa Crans-Montanan kisoissa 2011.

Lähteet
-------

1. 1 2 3  Priska Nufer Kansainvälinen hiihtoliitto (FIS).  (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Priska Nufer**.
* Priska Nuferin kotisivut
**Bias** (m.kreik. Βίας) oli kreikkalaisessa mytologiassa Amythaonin, Pyloksen kuninkaan, poika ja Melampuksen veli.

Neleus oli luvannut kauniin tyttärensä Peron vaimoksi sille, joka toisi hänelle Fylakoksen karjan. Hän pyysi apua veljeltään, joka ennustustaitojensa avulla saikin hankittua karjan itselleen. Kun Melampus oli palauttanut karjan Neleukselle ja saanut Peron mukaansa, hän palasi tämä kanssa takaisin kotiinsa ja antoi tämän veljelleen vaimoksi. Tämän liiton tuloksena Biakselle ja Perolle syntyi poika, Talaos.

Veljensä avulla Bias sai hallittavakseen myös kolmanneksen Argoksen kuningaskunnasta ja aloitti biantidien sukukunnan. Tämä tapahtui Anaksagoraan halinnon aikana, ja nyt Bias meni naimisiin Lysippen, Proitoksen tyttären, kanssa, ja he saivat lapset Areios, Leodokos ja Anaksibia. Hänen kuolemansa jälkeen valtakunnan hallitsijaksi nousi hänen poikansa Talaos.

Lähteet
-------

1. ↑  Apollodoros: *Bibliotheke* ('Kirjasto') 1.9.11 (engl. käännös)
2. ↑  Apollodoros: *Bibliotheke* ('Kirjasto') 1.9.12 (engl. käännös)
3. ↑  Apollodoros: *Bibliotheke* ('Kirjasto') 1.9.13 (engl. käännös)
4. ↑  Pausanias, *Periegesis tes Hellados* ('Kreikan kuvaus') 2.18.4 (engl. käännös)

  



|  |  |  |
| --- | --- | --- |
| Edeltäjä:**Argeus** | **Argoksen kuningas(yhdessä Melampuksen ja Anaksagoraan kanssa)**1200-luku eaa.Kuvitteellinen kronologia | Seuraaja:**Talaos(biantidit)** |
Clarks, Leeds.
**C. and J. Clark Ltd**, paremmin tunnettu nimellä **Clarks**, on brittiläinen korkealaatuisten kalliimman hintaluokan jalkineiden valmistaja. Yhtiön päämaja on Streetin kylässä Somersetissä.

Historiaa
---------

Vuonna 1830 Cyrys Clark ja hänen veljensä James valmistivat ensimmäiset lampaannahkatossut Streetissä, Englannissa. Tuotanto kasvoi nopeasti vuonna 1856 hankittujen Singer-ompelukoneiden myötä. William Clark kehitti jalan luonnollista muotoa myötäilevän *Hygienic Linen*, josta tuli menestys.

1900-luvun alusta 1940-luvulle kehitettiin uusia tekniikoita ja materiaaleja, joilla pyrittiin saamaan kaikki irti massatuotannosta. Tärkeä merkkipaalu oli myös naisten jalkineiden kehittäminen naisten kapeiden nilkkojen mukaisiksi. Tällöin yhtiön johdossa toimi Alice Clark ja John Roger.

Toisen maailmansodan jälkeen yhtiön kasvu jatkui entisestään sen päästessä maailmanmarkkinoille. 1950-luvun alussa Nathan Clark kehitti *Desert Boots* -erämaanilkkurit, joista tuli myyntimenestys. 1960-luvulla Lance Clark suunnitteli kuuluisan *Wallabee*-mallin, yksinkertaiset mokkasiinit, joista muodostui todellinen klassikko.

Nykyään *Clarks* on maailmanlaajuinen yhtiö, se valmistaa yli 50 miljoonaa paria kenkiä vuodessa, työllistää 15 000 työntekijää, ja jonka vuoden 2012 liikevaihto oli 1,4 miljardia puntaa.

Lähteet
-------

1. ↑  Rank: 31 Clarks *2013 Top Track 100*. The SUnday Times.  Arkistoitu 26.4.2014. Viitattu 11.8.2014.
2. ↑  A great British success: Why the world loves Clarks and its shoes as it nears 200th anniversary  2013. This Is Money / Daily Mail. Viitattu 11.8.2014.

Aiheesta muualla
----------------

* Clarks ORIGINALS
* Clarks
**Kaori Iwabuchi** (jap. 岩渕 香里, *Iwabuchi Kaori*, s. 28. huhtikuuta 1993 Ueda) on japanilainen mäkihyppääjä.

Iwabuchi kilpaili ensimmäisen kerran Continental Cupissa maaliskuussa 2009 Zaōssa, ja on parhaimmillaan sijoittunut viidenneksi. Maailmancupissa hän debytoi Lillehammerissa joulukuussa 2011. Kymmenen parhaan joukkoon hän sijoittui ensimmäisen kerran Zaōssa maaliskuussa 2012 oltuaan seitsemäs. Parhaimmillaan hän on sijoittunut kuudenneksi Lahdessa helmikuussa 2016 ja Klingenthalissa joulukuussa 2021.

Falunin MM-kilpailuissa 2015 Iwabuchi sijoittui normaalimäessä 36:nneksi ja Lahdessa 2017 11:nneksi. Pyeongchangin olympialaisissa 2018 hän oli kahdestoista. Seefeldin MM-kilpailuissa 2019 hän kilpaili vain joukkuemäessä, jossa tuloksena oli kuudes sija. Oberstdorfin MM-kilpailuissa 2021 hän oli suurmäessä 29:s. Pekingin olympialaisissa 2022 hän sijoittui normaalimäessä 18:nneksi. Nuorten tasolta hänellä on joukkuemäen MM-kulta Erzurumista vuodelta 2012.

Lähteet
-------

1. 1 2  Kaori Iwabuchi Kansainvälinen hiihtoliitto (FIS).  (englanniksi)
**Transiting Exoplanet Survey Satellite** (**TESS**) on Nasan eksoplaneettoja tutkiva avaruusteleskooppi. Se kuuluu Nasan Explorers-ohjelmaan.

TESS laukaistiin avaruuteen 18. huhtikuuta 2018 Falcon 9 -kantoraketilla Cape Canaveral Air Force Station Space Launch Complex 40:stä.

TESS on seuraaja Kepler-avaruusteleskoopille. Se tarkkailee noin 380 kertaa suurempaa taivaanalaa kuin Kepler. Sen tavoitteena on löytää noin 20 000 uutta eksoplaneettaa. Sen kohteet sijaitsevat 30–300 valovuoden päässä. Laukaisun aikaan eksoplaneettoja tunnettiin 3 800 kappaletta.

Lähteet
-------

1. ↑  APOD: 2018 April 21 - TESS Launch Close Up *apod.nasa.gov*. Viitattu 21.9.2018.
2. ↑  Nummila, Sakari: TESS lupaa mullistaa maailmankuvamme.  *Tähdet ja avaruus*, 8.3.2019, nro 2/2019, s. 28–23.  Ursa.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Transiting Exoplanet Survey Satellite**.
* TESS twitter account - NASA
* TESS website - NASA Goddard
* TESS website - Massachusetts Institute of Technology
* TESS website (Arkistoitu – Internet Archive) - the Kavli Foundation
Kolmeviikkoinen vauva kapalossa.
**Kapalointi** tarkoittaa vauvan käärimistä liinaan niin että se kevyesti estää vauvaa liikkumasta. Vastasyntyneelle kapalo muistuttaa kohtua, mikä rauhoittaa ja helpottaa vauvan nukahtamista.

Vauvojen kapalointi on vuosituhansia vanha tapa. Vastasyntyneitä ovat kapaloineet niin antiikin kreikkalaiset kuin asteekitkin. Kapalointi on 1600-luvulta lähtien ollut lastenhoitokirjallisuuden keskeisimpiä aiheita. Suomen maaseudulla vastasyntyneiden kapalointi oli tavallista vielä 1930-luvulla, kunnes äitiyspakkauksen uudenlaiset vauvanvaatteet syrjäyttivät kapalointiperinteen.

Yhdysvalloissa kapalointi otettiin uudelleen käyttöön 1990-luvun alkupuolella, kun etsittiin keinoja vauvojen kipujen helpottamiseen. Länsimaissa kapalointia on perinteisesti tehty sairaaloissa, mutta kulttuuri on hiljalleen siirtynyt myös takaisin kotioloihin.

Lähteet
-------

1. 1 2 3  Hänninen, Tiina: *Kapalosta turva vai ei? Kuvaileva kirjallisuuskatsaus vauvan kapaloinnin mahdollisesta yhteydestä kätkytkuolemiin*. Opinnäytetyö. Hämeen ammattikorkeakoulu, 2019. Teoksen verkkoversio.

Aiheesta muualla
----------------

* Kuvia tai muita tiedostoja aiheesta **Kapalointi** Wikimedia Commonsissa
**Sjarhei Mikalajevitš Dalidovitš** (valkoven. Сяргей Мікалаевіч Далідовіч) (s. 18. toukokuuta 1973) on valkovenäläinen Minskissä asuva uransa lopettanut hiihtäjä. 

Dalidovitš kilpaili maailmancupissa vuosina 1993-2018 ja saavutti yhden osakilpailuvoiton Kuopiossa maaliskuussa 2001 käydystä kuudenkymmenen kilometrin mittaisesta vapaan hiihtotavan kilpailusta. Uransa toisen palkintokorokesijoituksensa hän saavutti tammikuussa 2009 sijoituttuaan kolmanneksi Rybinskissa käydyssä viidentoista kilometrin vapaan hiihtotavan yhteislähtökilpailussa.

Arvokilpailuissa Dalidovitš on parhaimmillaan sijoittunut neljänneksi yhdistelmäkilpailussa Oslon MM-kisoissa vuonna 2011. Liberecin MM-kilpailuissa 2009 ja Sotšin olympialaisissa 2014 hän oli 50 kilometrin vapaan hiihtotavan yhteislähtökilpailussa viides, Oberstdorfissa 2005 yhdistelmäkilpailussa kuudes ja Oslossa 50 kilometrillä kymmenes.

Dalidovitš ilmoitti keväällä 2018 lopettavansa uransa hiihtäjänä.

Lähteet
-------

* Sjarhei Dalidovitš Kansainvälinen hiihtoliitto (FIS).  (englanniksi)

### Viitteet

1. ↑  Seitsemät olympialaiset ja 12 MM-kisat takana - kaikkien aikojen kokenein olympiamaastohiihtäjä lopettaa uransa - "Fysiologiaa ei voi huijata" *www.kestavyysurheilu.fi*.  Arkistoitu 2.5.2018. Viitattu 2.5.2018.
**Gotthard** on sveitsiläinen hard rock -yhtye. Se on kotimaassaan äärimmäisen suosittu ja miltei kaikki yhtyeen julkaisut ovatkin yltäneet Sveitsin albumilistan kärkeen. Muualla Euroopassa suosio on kuitenkin jäänyt pienemmäksi. Yhteensä Gotthardin albumeita on myyty yli kaksi miljoonaa kappaletta. Bändin musiikkityyli muistuttaa 1980-luvun tunnettuja hard rock -yhtyeitä, kuten Def Leppardia, Whitesnakea sekä Van Halenia.

Yhtyeen alkuperäinen laulusolisti Steve Lee kuoli moottoripyöräonnettomuudessa 5.lokakuuta 2010. 

Yhtye ilmoitti 11.lokakuuta 2011 Facebook-sivullaan uuden laulajan Nic Maederin liittyneen yhtyeeseen.

Diskografia
-----------

### Studioalbumit

* *Gotthard*  (1992)
* *Dial Hard*  (1994)
* *G.*  (1996)
* *Open*  (1999)
* *Homerun*  (2001)
* *Human Zoo*  (2003)
* *Lipservice*  (2005)
* *Domino Effect*  (2007)

### Livealbumit

* *The Hamburg Tapes*  (1996)
* *D frosted*  (1997)
* *Made In Switzerland*  (2006)

### Kokoelmat

* *One Life One Soul*  (2002)
* *One Team One Spirit*  (2004)

Aiheesta muualla
----------------

* www.gotthard.com - Yhtyeen virallinen sivusto
* Gotthard Discography
**Toimivalta** sopimusoikeudessa määrittää sitä, kuinka laaja oikeus sitoumusten tekemiseen henkilöllä on toisen puolesta. Toimivalta liittyy toisen edustamiseen tai toimeksiantojen suorittamiseen. Toimivallasta on kyse myös silloin, kun toimeksisaaja hoitaa toimeksiantajan asioita toimeksiannon perusteella.*lähde?*

Toimivalta edustuksessa
-----------------------

Edustajan toimivalta määräytyy sen mukaan, mitä päämiehen ja edustajan välillä on asiasta sovittu. Toimivalta määrittää sitä, kuinka laaja oikeus sitoumusten tekemiseen edustajalla on suhteessa valtuuttajaan (päämieheen). Toimivaltarajoitukset vaikuttavat valtuuttajan ja valtuutetun välillä, ja ne eivät usein ole sopimuskumppanien tiedossa.*lähde?*

Toimivalta on suppeampi käsite kuin kelpoisuus. Jos edustaja ylittää toimivaltansa, mutta ei ylitä kelpoisuuttaan, hän rikkoo päämiehen antamia ohjeita. Jos valtuutettu tehdessään oikeustoimen on toiminut vastoin valtuuttajan hänelle antamia ohjeita, ei oikeustoimi sido valtuuttajaa, jos kolmas henkilö tiesi tai hänen olisi pitänyt tietää, että valtuutettu ylitti toimivaltansa.

### Kelpoisuuden ja toimivallan ero

Kelpoisuuden ja toimivallan ero liittyy niihin oikeusvaikutuksiin, joita seuraa jommankumman ylittämisestä. Oikeustoimi ei sido päämiestä, jos edustaja on sen tehdessään ylittänyt kelpoisuutensa; oikeustoimi on toisin sanoen pätemätön kaikkia kohtaan. Toimivallan ylittäminen siten, että edustaja pysyy kelpoisuutensa sisällä, on sen sijaan menettelyvirhe, jonka vaikutuksia arvoidaan erikseen sekä päämiehen ja sopimuskumppanin että päämiehen ja edustajan suhteessa. Päämiehen ja sopimuskumppanin välisen oikeustoimen pätevyyden arvioinnissa on ratkaisevaa sopimuskumppanin vilpitön mieli. Ellei sopimuskumppani tiennyt eikä hänen olisi pitänytkään tietää edustajan toimivallan ylittämisestä, sopimus sitoo päämiestä. Toisaalta päämiehen ja edustajan suhteessa edustaja voi joutua vahingonkorvausvelvolliseksi toimivallan ylittämisen aiheuttamasta haitasta*lähde?* .

Esimerkkinä asiasta on valtuutus, jossa valtuuttaja (päämies) valtuuttaa edustajansa myymään jonkun tietyn esineen, ja tämä kelpuutus kirjataan valtakirjaan, minkä lisäksi päämies antaa edustajalle suullisen toimiohjeen, jossa kielletään esineen myyminen alle tietyn vähimmäishinnan. Edustajalla on näin kelpoisuus myydä esine, mutta hänen toimivaltaansa on rajoitettu kauppahinnan osalta. Jos edustaja myy toisen esineen kuin on yksilöity valtakirjassa, hän ylittää kelpoisuutensa ja kauppa on kokonaan pätemätön. Jos edustaja taasen myy sovitun esineen alle määrätyn vähimmäishinnan, hän ylittää toimivaltansa. Tällöin kauppa sitoo päämiestä, mikäli ostaja on ollut vilpittömässä mielessä eli toisin sanoen ei ole tiennyt edustajalle annetusta ohjeesta.*lähde?*

Katso myös
----------

* Kelpoisuus

Lähteet
-------

* Hemmo, Mika: *Sopimusoikeuden oppikirja*. Helsinki: Talentum, 2006. ISBN 952-14-0648-8.

### Viitteet

1. ↑  Hemmo 2006, s. 252–253
2. ↑  Oikeustoimilain 11 § 1. mom Finlex
3. ↑  Hemmo 2006, s. 253–254

Aiheesta muualla
----------------

* Laki edunvalvontavaltuutuksesta, 15 §. Finlex
**Goudié Sougouna** (myös *Gouadji Soukouna*, *Gouadjie Sougouna*) on maalaiskunta Sikasson alueen Koutialan piirissä Malissa. Sen keskuskylä Sanguéla sijaitsee 55 kilometriä Koutialasta etelään. Kunnassa on 13 400 ja keskuskylässä 5 300 asukasta (vuonna 2009).

Goudié Sougounan kunta rajoittuu lounaassa Koutialan piirin Diouradougou Kafon, luoteessa Sinkolon, pohjoisessa Koloniguén ja koillisessa Yorosson piirin Ourikélan kuntiin sekä kaakossa Burkina Fasoon. Maisemaa leimaavat tasangot ja laaksot. Pysyviä vesistöjä ei ole. Kasvillisuus on savannia. Seutu kuuluu Sudanin ilmastovyöhykkeeseen.

Kuntaan kuuluu kuusi kylää. Asukkaat ovat etupäässä miniankoja. Lisäksi on bambaroita, fulbeja ja dogoneja.

Seudun pääelinkeino on maatalous. Tärkeimmät viljelykasvit ovat hirssi, durra, maissi, puuvilla ja maapähkinä. Kotieläimiä ovat naudat, lampaat, vuohet, aasit ja siipikarja.

Lähteet
-------

1. 1 2  4ème recensement général de la population et de l’habitat. Résultats définitifs, tome 0: Répertoire des villages *instat-mali.org*.  Arkistoitu 7.1.2017. Viitattu 9.3.2018.
2. ↑  Mali - Région de Sikasso: Carte de référence *reliefweb.int*. Viitattu 9.3.2018.
3. 1 2 3  Plan de Sécurité Alimentaire: Commune Rurale de Gouadji Soukouna 2006-2008 *fsg.afre.msu.edu*.  2006.  Arkistoitu 5.3.2016. Viitattu 9.3.2018.
**Toimivalta** tarkoittaa oikeudellista valtaa päättää jostain asiasta. 

Toimivaltaa voivat käyttää julkiset viranomaiset lain nojalla tai yksityiset henkilöt lain tai valtuutuksen nojalla. *Toimivalta* käsitteenä esiintyy sekä Suomen julkisoikeudessa että sopimusoikeudessa.

Toimivalta julkisoikeudessa
---------------------------

**Toimivalta** on valtion, kunnan, seurakunnan tai muun julkisyhteisön toimielimen tai viranomaisen oikeudellinen valta päättää jostakin asiasta. Kunnan toimivaltaa nimitetään usein toimialaksi. Toimivaltaa on kolmea eri muotoa, alueellinen, asiallinen ja asteellinen.[1][2]

### Alueellinen toimivalta

Alueellinen toimivalta tarkoittaa viranomaisen oikeutta käyttää julkista valtaansa tietyllä maantieteellisellä alueella, virka-alueella.[1][2] Valtion alue pitää usein jakaa maantieteellisen laajuuden vuoksi piireiksi. Siksi esimerkiksi Suomi on jaettu usean tuomioistuimen tuomiopiiriksi. Alueellisesti toimivaltaisesta tuomioistuimesta käytetään usein nimityksiä laillinen tuomioistuin ja oikeuspaikka.[3]

### Asiallinen toimivalta

Asiallinen toimivalta tarkoittaa viranomaiselle käsiteltäväksi määrättyjä asioita. Toinen viranomainen ei saa käsitellä toiselle viranomaiselle kuuluvia asioita.[1] Suomessa esimerkiksi merioikeus- ja patenttioikeusasiat on keskitetty tiettyihin käräjäoikeuksiin ja hovioikeus toimii ensimmäisenä oikeusasteena käräjäoikeuksien tuomareita koskevissa syyteasioissa.[3]

### Asteellinen toimivalta

Asteellinen toimivalta on kyseessä silloin, kun eri viranomaisilla on alueellinen ja asiallinen toimivalta yhtä aikaa samassa asiassa. Tällöin eri viranomaiset ovat hierarkiassa toinen toistaan ylempänä. Ylemmän viranomaisen ottaessa asian käsiteltäväkseen ei alempi saa asiassa toimia.[1] Tuomioistuimien osalta asteellinen toimivalta tarkoittaa, että ylempi saa käsitellä asiaa vasta alemman tekemän ratkaisun jälkeen. 

Tuomioistuimen asiallista ja asteellista toimivaltaa koskevat oikeuspaikkasäännökset ovat ehdottomia.[3] Riita-asioissa sen sijaan voidaan alueellisesti toimivaltainen tuomioistuin päättää asianosaisten tekemällä oikeuspaikkasopimuksella.[4]

Toimivalta sopimusoikeudessa
----------------------------

*Pääartikkeli: Toimivalta (sopimusoikeus)*
**Toimivalta** sopimusoikeudessa määrittää sitä, kuinka laaja oikeus sitoumusten tekemiseen henkilöllä on toisen puolesta. Sopimusoikeudessa toimivalta liittyy toisen edustamiseen tai toimeksiantojen suorittamiseen.

Lähteet
-------

1. 1 2 3 4  *Otavan iso tietosanakirja,* Otava 1960–1965.
2. 1 2  *Uusi tietosanakirja,* Tietosanakirja oy 1960–1966.
3. 1 2 3  *Encyclopædia iuridica fennica,* Suomalainen lakimiesyhdistys 1994–1999, ISBN 951-855-135-9, osa IV palstat 731–732.
4. ↑  *Encyclopædia iuridica fennica,* osa IV palsta 401.
**Branko Crvenkovski** (mak. Бранко Црвенковски, s. 12. lokakuuta 1962) oli Makedonian tasavallan presidentti vuosina 2004–2009, tätä ennen pääministeri 1992–1998 ja 2002–2004.

Crvenkovski opiskeli tietotekniikkaa ja automaatiota Pyhän Kyrilloksen ja Methodiuksen yliopistossa Skopjessa ja valmistui 1986. Hän työskenteli vuosia Semos-yhtiön osastonjohtajana Skopjessa.

Hänet valittiin Makedonian tasavallan parlamenttiin maan ensimmäisissä monipuoluevaaleissa 1990. Crvenkovski valittiin huhtikuussa 1991 perustetun Makedonian sosiaalidemokraattisen liiton (Socijaldemokratski sojuz na Makedonija, SDSM) johtoon. 5. syyskuuta 1992 hänestä tuli maan ensimmäinen pääministeri sen itsenäistymisen jälkeen. Hän oli virassaan Euroopan nuorin. Crvenkovski jatkoi virassa vielä neljä vuotta joulukuun 1994 vaalien jälkeen.

Kristillisdemokraattisen VMRO-DPMNE -puolueen Ljubčo Georgievskin pääministerikauden jälkeen SDSM:n johtama koalitio voitti syyskuun 2002 vaalit ja Crvenkovski palasi pääministeriksi 7. lokakuuta. Kun presidentti Boris Trajkovski sai surmansa lento-onnettomuudessa, SDSM nimitti Crvenkovskin presidenttiehdokkaaksi 14. huhtikuuta 2004 vaaleihin, joissa hän voitti toiselle kierroksella VMRO-DPMNE:n Sasko Kedevin saaden 63 prosenttia äänistä.

Lähteet
-------

* 

1. ↑  Profile: Branko Crvenkovski *BBC*.  2004. Viitattu 26.10.2019.

Pohjois-Makedonian vaakunaMakedonian tasavallan ja Pohjois-Makedonian presidentit
Kiro Gligorov (1991–1995, 1995–1999) | Boris Trajkovski (1999–2004) | Branko Crvenkovski (2004–2009) | G’orge Ivanov (2009–2019) | Stevo Pendarovski (2019– ) 

Pohjois-Makedonian vaakunaMakedonian tasavallan ja Pohjois-Makedonian pääministerit
Nikola Kljusev (1991–1992) | Branko Crvenkovski (1992–1998) | Ljubčo Georgievski (1998–2002) | Branko Crvenkovski (2002–2004) | Hari Kostov (2004) | Vlado Bučkovski (2004–2006) | Nikola Gruevski (2006–2016) | Emil Dimitriev | Zoran Zaev (2017–)



|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat

 |
|  |
| Henkilöt | 
* Deutsche Biographie

 |

 |
Sanskeri

|  |  |
| --- | --- |
| Muut nimet | 
Sandskär |
| Sijainti | 
HaaparantaRuotsi |
| Saariryhmä | 
Haaparannan saaristo |
| Sijaintipaikka | 
Haaparannan saaristo (en)View and modify data on Wikidata  |
| Vesialue | 
PerämeriView and modify data on Wikidata  |

Väestö| Asutuskeskukset | 
Kumpula |

muokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

**Sanskeri** (ruots. *Sandskär*) on saari Perämerellä Haaparannan saaristossa. Saari kuuluu nykyisin Haaparannan saariston luonnonsuojelualueeseen ja siksi kulkeminen alueella on ohjattua. Saarella on Kumpulan kylä, jossa on kunnostettuja rakennuksia. Kumpulassa on myös kirkko. Saaren eteläosassa on laajoja nummia ja hiekkakinoksia. Kinokset koostuvat sannasta, jonka mukaan saari on saanut nimensä. Alueella on myös vanhoja kalastukseen liittyviä kivirakennelmia. Pohjoisosassa on kosteikkoja ja lehtimetsää. Sanskerista etelään sijaitsee Malurin ulkosaari.

Aiheesta muualla
----------------

* Tarunhohtoiset Maluri ja Sanskeri (Arkistoitu – Internet Archive)

Lähteet
-------

1. ↑  Kartsök och ortnamn Lantmäteriet. Viitattu 5.2.2016.
Sant Julià de Lòria sijainti Andorrassa
Sant Julià de Lòrian vaakuna.

**Sant Julià de Lòria** on yksi Andorran seitsemästä kunnasta ja sen pääkylä. Kunta sijaitsee maan eteläosassa. Kunnan pinta-ala on 60 neliökilometriä ja asukasluku oli arviolta 9 001 vuonna 2017.

Ilmasto
-------

Sant Julià de Lòrian kylässä on Köppenin ilmastoluokituksen mukaan lauhkea meri-ilmasto. Vuoden keskilämpötila on noin 10 °C ja keskimääräinen sademäärä 900 millimetriä. Heinäkuu on lämpimin kuukausi. Silloin vuorokauden keskilämpötila on noin 18 °C. Viilein kuukausi on tammikuu, jolloin keskilämpötila on noin 2 °C. Sateisin kuukausi on toukokuu, jolloin sataa keskimäärin noin 100 millimetriä. Tammikuu puolestaan on kuivin kuukausi. Silloin keskimääräinen sadanta on 51 millimetriä.

Politiikka
----------

Sant Julià de Lòrian kunnassa toimii oma paikallishallinto (Comú), jolla on suhteellisen laajat valtaoikeudet luonnonvarojen käytöstä päättämisestä aluesuunnitteluun ja julkisten palveluiden järjestämiseen. Hallinnon jäsenet valitaan neljän vuoden välein vaaleilla, ja eniten ääniä saanut puolue saa puolet paikoista. Loput paikat jaetaan saatujen äänien mukaan eniten ääniä saanut puolue mukaan lukien. Suurimmalla puolueella on näin ollen aina enemmistö hallinnossa.

Lähteet
-------

1. ↑  Andorra: Parishes & Major Places citypopulation.de:  Citypopulation. Viitattu 13.1.2019. (englanniksi) (saksaksi)
2. ↑  Climate Sant Julià de Lòria climate-data.org:  Climate-Data.org. Viitattu 15.3.2019. (englanniksi)
3. ↑  Administrative structure of Andorra: cities and parishes  2.2.2016. all-andorra.com:  All Andorra. Viitattu 15.3.2019. (englanniksi) (katalaaniksi) (ranskaksi) (venäjäksi)

Aiheesta muualla
----------------

* Kuvia tai muita tiedostoja aiheesta **Sant Julià de Lòria** Wikimedia Commonsissa

Andorran kunnat

* Andorra la Vella
* Canillo
* Encamp
* Escaldes-Engordany
* La Massana
* Ordino
* Sant Julià de Lòria
**Brasilialainen zouk** on sensuelli paritanssi. Tanssi tunnetaan myös nimillä zouk-lambada tai yksinkertaisesti zouk. Laji kehittyi, kun brasilialainen lambada yhdistettiin karibialaiseen zouk-musiikkiin. Tunnetuimmat tyylisuunnat ovat Rio- ja Porto Seguro -tyylit. Zouk-musiikille on tyypillistä "hidas-nopea-nopea"-rytmi. Tämä rytmi löytyy varta vasten zoukin tanssimiseen tehdyn musiikin lisäksi myös angolalaisesta kizomba-musiikista ja monesta R&B-kappaleesta.

Rio- ja Porto Seguro -tyylit
----------------------------

Rio-tyyli (kutsutaan usein pelkästään zoukiksi) on nimetty synnyinkaupunkinsa Rio de Janeiron mukaan. Tanssityylille on tyypillistä dramaattiset koko vartaloa käyttävät liikkeet ja vaihteleva musiikki. Toisin kun monessa muussa tanssilajissa, zoukissa tanssiparia ei viedä pelkästään käsillä, vaan monella kehon osalla. Porto Seguro -tyyli (kutsutaan usein myös lambazoukiksi), on kotoisin Brasilian Porto Seguro -kaupungista. Se on lähempänä alkuperäistä lambadaa kuin Rio-tyyli. Tyylille on tyypillistä vielä Rio-tyyliäkin runsaampi päänliikkeiden käyttö ja jatkuva askellus. Musiikki on yleensä Rio-tyylissä käytettyä musiikkia iloisempaa ja nopeatempoisempaa.

Brasilialainen zouk Suomessa
----------------------------

Helsingissä on aktiivinen brasilialaisen zoukin harrastajien yhteisö. Suomessa tanssitaan lähinnä Rio-tyyliä ja jonkin verran Porto Seguro -tyyliä.

Brasilialainen zouk maailmalla
------------------------------

Brasilialaista zoukia tanssitaan lähes kaikissa Euroopan maissa sekä Kanadassa, Yhdysvalloissa, Brasiliassa, Argentiinassa, Chilessä, Surinamessa, Australiassa, Uudessa-Seelannissa, Singaporessa, Indonesiassa, Malesiassa, Thaimaassa, Hong Kongissa, Japanissa, Intiassa, Yhdistyneissä arabiemiirikunnissa ja Etelä-Afrikassa. Määrällisesti eniten tanssijoita löytyy Brasiliasta, Australiasta, Hollannista ja Saksasta, joissa maiden useissa suurimmissa kaupungeissa on aktiivinen zouk-tanssin harrastajakunta.

Katso myös
----------

* Zouk

Aiheesta muualla
----------------

* zoukhelsinki.com
*Tämä artikkeli kuvaa Britannian kuninkaallisen laivaston Achille-luokan kolmannen luokan linjalaivaa. Sanan muita merkityksiä on täsmennyssivulla.*

**HMS Superb** oli Britannian kuninkaallisen laivaston vuonna 1798 vesillelaskettu Achille-luokan 74-tykkinen kolmannen luokan linjalaiva.

Valmistus
---------

*Pääartikkeli: Achille-luokka*
Alus tilattiin 30. huhtikuuta 1795 Thomas Pitcher'ltä Northfleetistä, missä köli laskettiin elokuussa. Se laskettiin vesille 19. maaliskuuta 1798 ja valmistui 30. kesäkuuta Chathamissa. Valmistuskustannuksia ei tiedetä, mutta varustaminen maksoi 14 842 puntaa.

Palvelus
--------

Alus otettiin palvelukseen toukokuussa 1798 päällikkönään John Sutton. Se lähti heinäkuussa Välimerelle. Aluksen päälliköksi tuli 1801 Richard Keats. Se lähti kesäkuussa Välimerelle. Heinäkuussa 1801 alus oli Cadizin edustalla valvomassa saartoa, kun se osallistui  toiseen Algecirasinlahden taisteluun. Ranskalais-espanjalaisen laivaston vetäytyessä amiraali Sir James Saumarez antoi laivan päällikölle Keatsille määräyksen takaa-ajosta. Pimeän laskeuduttua *Superb* saavutti *Real Carlosin* avaten tulen sytyttäen espanjalaisaluksella tulipalon, joka tuhosi aluksen. *Superb* saavutti yön aikana vielä *St. Antoinen*, joka kuitenkin kykeni irtautumaan taistelusta.

Alus oli amiraali John Thomas Duckworthin lippulaivana San Domingon taistelussa.

Alus palasi palvelukseen joulukuussa 1809 päällikkönään Samuel Jackson. Alus purjehti Itämerelle Keatsin lippulaivana osana Saumarezin laivasto-osastoa. Alus palasi Portsmouthiin, jossa se oli huollettavana syyskuusta 1811 marraskuuhun 1812. Se palasi palvelukseen syyskuussa 1812 Kanaalin laivastoon päällikkönään Charles Paget. Alus oli vuonna 1814 Pohjois-Amerikan rannikolla osana Alexander Cochranen laivasto-osastoa.

Alus romutettiin 1826.

Lähteet
-------

* Winfield, Rif: *British Warships in the Age of Sail 1793-1817 - Design, Construction and Fates*. Minnesota: Seaforth Publishing, 2005. ISBN 978-1-84415-717-4. (englanniksi)
* Winfield, Rif: *British Warships in the Age of Sail 1817-1863 - Design, Construction, Careers and Fates*. Barnsley: Seaforth Publishing, 2014. ISBN 978-1-84832-169-4. (englanniksi)

### Viitteet

1. ↑  Winfield, Rif s. 66

*Achille*-luokan linjalaivat

|  |
| --- |
| *HMS Achille* – *HMS Superb* |
| Edeltäjä: *HMS Dragon* – Seuraaja: *HMS Conqueror* |
**Abraham Alanus** (k. 1719 tai 1720 Ruotsi) oli Turun akatemian professori.

Alanus syntyi Korppoossa. Hän valmistui ylioppilaaksi Turussa 1685 ja filosofian maisteriksi Turun akatemiassa 1697. Hän työskenteli Turun koulun lehtorina 1698–1707 ja toimi Turun akatemian pyhien kielten professorina 1707–1712 ja sen jälkeen kolmantena teologian professorina sekä samanaikaisesti Liedon kirkkoherrana vuodesta 1712. Alanus kuoli isonvihan aikaisella pakomatkallaan Ruotsissa.

Alanuksen isä oli Korppoon kirkkoherra Klaus (Claudius) Alanus. Abraham Alanuksen puoliso oli Viipurin piispan, myöhemmin Växjön piispan David Lundin ja professori Jakob Flachseniuksen tyttären Margareta Flachseniuksen tytär Susanna Margareta Lund (1688–1717). Abraham ja Susanna Margareta Alanuksella oli kuusi lasta, joista Jakob Abraham Alanus toimi Inkoon kappalaisena.

Lähteet
-------

1. 1 2 3  Ellonen, Leena (toim.): *Suomen professorit Finlands professorer 1640–2007*, s. 858. Helsinki: Professoriliitto, 2008. ISBN 978-952-99281-1-8.
Amy Robsart William Frederick Yeamesin maalauksessa.
**Amy Robsart** oli englantilainen aatelisrouva, varakkaan norfolkilaisen maanomistajan tytär. Hän oli naimisissa Robert Dudleyn kanssa vuodesta 1550 alkaen traagiseen kuolemaansa asti vuonna 1560. Amy Robsart oli kotona Cumnorin kartanossa ilman palvelijoitaan, ja hänet löydettiin portaiden alapäästä kuolleena, niskat murtuneena. Kuolinsyyntutkimuksen mukaan tapaus oli onnettomuus.

Walter Scottin romaanissa *Kenilworth* vuodelta 1820 kuvataan Amy Robsartin, Robert Dudleyn ja kuningatar Elisabet I:n kolmiodraamaa ja Amyn kuolemaa. Tarina ei toista historiallisia tosiasioita oikein, mutta se sai monia turisteja vierailemaan Cumnorissa. Victor Hugo kirjoitti Kenilworthin pohjalta viisinäytöksisen näytelmän *Amy Robsart*.

Lähteet
-------

1. ↑  Amy Robsart *Bodley Library, Oxford*. Viitattu 5.3.2019.
2. ↑  Kenilworth *Storytel*.  Arkistoitu 6.3.2019. Viitattu 5.3.2019.
3. ↑  Re-discovering Sir Walter Scott’s novels: Kenilworth… *Scotiana*. Viitattu 5.3.2019.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Saksa
* Israel
* Yhdysvallat
* Alankomaat
* Puola

 |
|  |
| Henkilöt | 
* Deutsche Biographie

 |
|  |
| Muut | 
* SNAC
* IdRef

 |

 |
Baltian ketju Liettuassa.
Baltian ketjun muodostaneet kantoivat mukanaan kannettavia radioita tietääkseen milloin ketju muodostetaan. Mukana heillä oli myös rintamerkkejä, jotka kuvasivat Baltian maiden yhtenäisyyttä itsenäisyyskamppailussa.
Yhden litin kolikko vuodelta 1999, jonka aiheena on Baltian ketju.
**Baltian ketju** (joskus myös *Vapauden ketju*, vir. *Balti kett*, latv. *Baltijas ceļš*, liett. *Baltijos kelias*) oli 23. elokuuta 1989 tapahtunut mielenosoitus Baltian maiden itsenäisyyden palauttamisen puolesta. Noin kaksi miljoonaa toisiaan kädestä kiinni pitävää ihmistä muodosti 600 kilometriä pitkän ihmisketjun Tallinnasta Riian kautta Vilnaan. Kyseisenä päivänä tuli kuluneeksi 50 vuotta siitä, kun natsi-Saksa ja Neuvostoliitto solmivat Molotov–Ribbentrop-sopimuksen. Kolmen maan järjestäjätahojen yhteinen sopimus solmittiin maiden kansanrintamien delegaatioiden yhteisessä kokouksessa Pärnussa 15. heinäkuuta 1989.

Latviassa ketjun osanottajat koottiin pääosin niin sanotulla viidakkorumpumenetelmällä suusta suuhun kertoen ja piirikunnittain sovittiin tieosuudesta, jonka kukin piirikunta kykenee kattamaan. Asiaa salattiin, koska pelättiin maassa yhä valtaa pitävien venäläisten reaktioita. On myös esitetty epäilyjä ketjun yhtenäisyydestä.*kenen mukaan?*

Virossa televisio, radio ja suurimmat päivälehdet kertoivat valmistelusta päivittäin innostaen osallistumaan, ja jo parissa viikossa kertyi ilmoittautumisia määrä, joka vakuutti että tapahtuma onnistuu.

Unesco ylläpitää tapahtumaan liittyvää valokuvakokoelmaa Internetissä. Baltian ketju lisättiin Unescon Maailman muisti -kulttuuriperintörekisteriin vuonna 2009.

Katso myös
----------

* Laulava vallankumous
* Metsäveljet
* Neljänkymmenen kirje

Lähteet
-------

1. ↑  'Baltic Way’ Human Chain Formed to Protest Soviet Rule BBC.  Arkistoitu 11.8.2009. Viitattu 23.8.2009. (englanniksi)
2. 1 2  Parlamentaarikko Heinz Valkin haastattelu ETV:ssä Viron itsenäisyysjulistuksen 28-vuotisjuhlan jälkeen 20.8.2019 *lähde tarkemmin?*
3. ↑  Balticway UNESCO, Memory of the World
4. ↑  The Baltic Way – Human Chain Linking Three States in Their Drive for Freedom *UNESCO Memory of the World Programme*. Viitattu 25.8.2017.

Aiheesta muualla
----------------

* Kuvia tai muita tiedostoja aiheesta **Baltian ketju** Wikimedia Commonsissa
Abraham Niclas Edelcrantz
Edelcrantzin optisen lennättimen jäljennös Tukholmassa.
**Abraham Niklas (Niclas) Edelcrantz** (syntyjään **Clewberg**, 29. heinäkuuta 1754 Turku – 15. maaliskuuta 1821 Tukholma) oli suomalaissyntyinen ruotsalainen runoilija ja luonnontieteilijä. 

Edelcrantzista tuli Turun akatemian kirjastonhoitaja 1780. Hän oli jäsenenä Aurora-seurassa ja julkaisi runojaan Åbo Tidningar -lehdessä. Vuodesta 1783 hän asui Tukholmassa, jossa toimi kuninkaallisten teattereiden toisena johtajana ja vuodesta 1789 Kustaa III:n yksityissihteerinä. Vuodet 1813–1821 Edelcrantz oli maanviljelyakatemian johtajana. Runoilijana Edelcrantz oli esiromantikko.

Luonnontieteilijänä hän muun muassa kehitti ja rakennutti vuonna 1794 oman prototyyppinsä Claude Chappen kehittämästä optisesta lennätinlinjasta Tukholman kuninkaanlinnan ja Drottningholmin linnan välille..
Jo viikon päästä tästä onnistuneesta kokeilusta hallitus määräsi Edelcrantzin laajentamaan linjaa manner-Ruotsin rannikkolinnoituksiin, ja sittemmin Grisslehamnista Ahvenanmaan Eckeröön jonne linja valmistui kaksi vuotta myöhemmin.

Lähteet
-------

1. 1 2 3 4 5  Otavan Iso tietosanakirja, Otava 1968, osa 2, p. 646
2. ↑  The Edelcrantz Telegraph Systems (Arkistoitu – Internet Archive)
3. ↑  K. V. Tahvanainen, The Optical Telegraph System in Sweden 1794-1881 (Arkistoitu – Internet Archive)
4. ↑  Optinen tiedonsiirto[vanhentunut linkki]
5. ↑  Optisen lennättimen muistomerkki[vanhentunut linkki]


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Israel
* Suomi (KANTO)
* Yhdysvallat
* Ruotsi
* Alankomaat

 |
|  |
| Taiteenala | 
* KulturNav

 |
|  |
| Henkilöt | 
* Deutsche Biographie
* Kansallisbiografia
* Biografiskt Lexikon
* Uppslagsverket Finland
* Biografiasampo
* Ylioppilasmatrikkeli 1640–1852

 |
|  |
| Muut | 
* IdRef

 |

 |
**Arsenal de Cherbourg** eli Cherbourgin laivastotukikohta on Ranskan merivoimien tukikohta Ranskassa Cherbourgissa. Kaupungin satamaa on käytetty laivastotukikohtana 1700-luvun lopulta alkaen.

Historia
--------

Ludvig XIV:n vasta valittu laivastoministeri Antoine de Sartine järjesti 1776 laivaston satamat ja telakat (ransk. *arsénaux*) uudelleen. Ranskalla oli kolme telakoin varustettua päätukikohtaa (ransk. *grands ports*): Brest, Toulon ja Rochefort.

Vuonna 1776 Cherbourg valittiin laivaston Kanaalin rannikon tukikohdan paikaksi ja alueella alkoivat rakennustyöt 1784. Cherbourg oli vuoteen 1795 vahvistanut asemansa laivaston toiseksi merkittävimpänä tukikohtana ja vuoteen 1815 mennessä satama oli korvannut Dunkerquen ja Le Havren. Aallonmurtajien ja telakka-altaiden rakentaminen jatkui vuoteen 1858. Laivanrakennus aloitettiin vanhalla telakalla 1794 ja uudella 1810.

Pohjoisen laivueen lähdettyä tukikohta menetti merkitystään. Kanaalin laivue valvoo kuitenkin edelleen Kanaalin ja Pohjanmeren aluetta.

Nykykäyttö
----------

Tukikohta on yksi kolmesta Ranskassa sijaitsevasta laivastotukikohdasta muiden ollessa Brest ja Toulon. Sen alue on noin 120 hehtaaria ja sinne on sijoitettu 13 alusta, jotka ovat:

* 3 Flamant-luokan ulkovartiolaivaa: *Flamant*, *Pluvier* ja *Le Cormoran*
* radiotiedustelualus *Coralline*
* RPC12 hinaajat *Fréhel* ja *Saire*
* miinantorjunta/sukeltajien emäalus *Vulcain*
* sukeltajien emäalukset *Acanthe* ja *Magnolia*
* Maritime Gendarmerien partioalukset *Glaive* ja *Géranium*
* emälaiva *Élan*

S'y trouvent aussi:

* vuokrattu pelastushinaaja *Abeille Liberté*
* partioalus *Thémis*

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Cherbourg Naval Base

Lähteet
-------

* Winfield, Rif & Roberts, Stephen S.: *French Warships in the Age of Sail 1786–1861 – Design, Construction, Careers and Fates*. Minnesota, Yhdysvallat: Seaforth Publishing, 2015. ISBN 978-1-84832-204-2. (englanniksi)

### Viitteet

1. 1 2  Winfield, Rif & Roberts, Stephen S. s. 29
2. ↑  Winfield, Rif & Roberts, Stephen S. s. 30
*Tämä artikkeli käsittelee musiikkityyliä. Aboa Vetus & Ars Nova käsittelee museota ja Ars Nova taideyhdistystä.*
Sivu Philippe de Vitryn teoksesta *Ars Nova*.
**Ars nova** on myöhäiskeskiajalla vaikuttanut musiikkityyli, joka sai nimensa Philippe de Vitryn kirjoittamasta saman nimisestä teoksesta. Ars nova -tyylin merkittävin säveltäjä oli de Vitryn ohella ranskalainen Guillaume de Machaut.

Historia
--------

1300-luvulla Euroopassa tapahtui lukuisia mullistuksia suhteellisen rauhallisen 1200-luvun jälkeen. Syitä talouden alamäkeen ja epäväkauteen olivat ilmaston tilapäinen kylmeneminen, musta surma joka tappoi miltei kolmasosan Euroopan väestöstä ja useat pitkäkestoiset sodat kuten esimerkiksi satavuotinen sota Englannin ja Ranskan välillä. Kirkko ajautui myös kriisiin paavien Avignonin vankeuden ja suuren skisman myötä. Yhteiskunnalliset mullistukset vaikuttivat myös aikansa musiikkielämään ja aikaansaivat uusien musiikkityylien syntymisen.

Noin vuodelta 1320 peräisin oleva, ilmeisesti säveltäjän, runoilijan ja lopulta Meauxin piispan, Philippe de Vitry kirjoittama kirja *Ars nova* antoi nimensä uudelle ranskalaiselle musiikkityylille, joka kesti aina 1400-luvun alkuun asti. Ars novalle ominaiset piirteet syntyivät kahdesta uudesta rytmien merkitsemiseen liittyvästä keksinnöstä: nuottien pituuksia ryhdyttiin jakamaan kaksijakoisesti (epätäydellisesti) perinteiseen kolmijakoisen (*täydellisen*) jaon rinnalla ja toinen mahdollisti siihen asti lyhyimmät pituusarvon,*semibreven*, jakamisen pienempiin aikayksiköihin minimeihin. *Jehan des Murs* esitteli noin vuoden 1340 tietämillä vielä yhden merkittävän nuottikirjoitukseen liittyvän innovaation eli mensuraalinotaation, joka on modernin tahtilajimerkinnän edeltäjä.
Nämä keksinnöt mahdollistivat musiikin säveltämisen uusiin tahtilajeihin ja suuremman rytmisen joustavuuden teoksissa. Phillippe de Vitry käytti näitä menetelmiä säveltämissään isorytmisissä moteteissa.

Ars novassa käytettiin myös vapaammin epäpuhtaita intervalleja, terssejä ja sekstejä, kuin aikaisemmassa musiikissa. Vaikka nämä intervallit tuli edelleen purkaa puhtaisiin kvartteihin tai kvintteihin, ne saattoivat kestää pitempään tai niiden purkamista saatettiin pitkittää. Oktaavit ja rinnakkaiset kvintit olivat kuitenkin edelleen yleisiä, mikä erotti tämän musiikin seuraavan vuosisadan renessanssimusiikista.

Lähteet
-------

1. ↑  Ars Nova Ensyclopaedia Britannica. Viitattu 22.7.2017. (englanniksi)
2. ↑  Guillaume de Machaut Ensyclopaedia Britannica. Viitattu 22.7.2017. (englanniksi)